洞山祖超然生辰
作者：釋德洪
朝代：宋

paragraphs: 希郎真吾道門友，初見忘年今耐久。
天機深穩道骨清，詩句誰令愕人口。
可憐佳處未全知，但見兹篇氣渾厚。
我生癡魯人所棄，洞視胸中了無有。
但忻所至有青山，依倚叢林遮百醜。
君才一籌勝却我，胡爲包腰反隨後。
人生嗜好調自殊，海上舊聞人逐臭。
江南長憶好雲泉，今日雲泉長入手。
萬頃蒼然几桉間，作詩舉以爲君壽。
理毫聊爲試冰華，小字明窗看揮肘。